|  |
| --- |
| ethnosimo-aade-gr |

Αθήνα, 1 Αυγούστου 2024

**ΔΕΛΤΙΟ ΤΥΠΟΥ**

**ΑΑΔΕ: Ψηφιακά από 2/8 όλες οι βεβαιώσεις μητρώου μέσω myAADE**

Διευρύνονται οι δυνατότητες της ψηφιακής έκδοσης βεβαιώσεων μητρώου με την προσθήκη έκδοσης ιστορικού μεταβολών στοιχείων μητρώου πολιτών και επιχειρήσεων, σύμφωνα με την απόφαση Α. 1119/2024 του Διοικητή της Ανεξάρτητης Αρχής Δημοσίων Εσόδων, Γιώργου Πιτσιλή.

Ειδικότερα, οι φορολογούμενοι μπορούν από τις 2/8 να εκδίδουν ψηφιακά, εκτός από τις βεβαιώσεις στοιχείων Μητρώου που αποτυπώνουν την τρέχουσα εικόνα τους, και τις βεβαιώσεις που περιέχουν το ιστορικό μεταβολών των στοιχείων τους, συγκεντρωτικά ή ανά θεματική ενότητα.

Η πρόσβαση στην υπηρεσία γίνεται μέσω της ψηφιακής πύλης myAADE (myaade.gov.gr), με χρήση προσωπικών κωδικών TAXISnet, στη διαδρομή ***Μητρώο***

***& Επικοινωνία > Βεβαιώσεις Μητρώου***, όπου είναι διαθέσιμες οι εξής επιλογές:

• Τρέχουσα Εικόνα Φυσικού Προσώπου

• Ιστορικό Μεταβολών Φυσικού Προσώπου

• Τρέχουσα Εικόνα Οντότητας/Επιχείρησης

• Ιστορικό Μεταβολών Οντότητας /Επιχείρησης

Οι νέες λειτουργικότητες προσφέρουν σε πολίτες και επιχειρήσεις άμεση πρόσβαση στη φορολογική τους εικόνα ανά πάσα στιγμή, χωρίς να χρειάζεται να απευθυνθούν στις υπηρεσίες της ΑΑΔΕ για να ζητήσουν την επανεκτύπωσή τους.

Επισημαίνεται ότι το πρώτο εξάμηνο του 2024, εκδόθηκαν πάνω από 11.000 μη ψηφιακές επανεκτυπώσεις Βεβαιώσεις Μητρώου.

Οι Βεβαιώσεις Τρέχουσας Εικόνας και Ιστορικού Μεταβολών εκδίδονται πλέον αποκλειστικά ψηφιακά, φέρουν ψηφιακή σφραγίδα και κωδικό γρήγορης απόκρισης (Quick Response Code - QR CODE) για την επαλήθευσή τους από τα πληροφοριακά συστήματα της ΑΑΔΕ και γίνονται υποχρεωτικά δεκτές για κάθε νόμιμη χρήση.